Diari Oficial de la Generalitat Valenciana


Sumari del DOGV 7709, del 01-02-2016 (2016/547)

ORDE 2/2016, de 25 de gener, de la Vicepresidència i Conselleria d'Igualtat i Polítiques Inclusives, per la qual s'establixen les bases reguladores del Premi Literari de Narrativa de Dones.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/01/25/2/dof/vci/html**

### Dades del document

Número de DOGV
:   7709

Data del DOGV
:   01-02-2016

Secció del DOGV
:   I. DISPOSICIONS GENERALS

Número del document
:   2016/547


Data del document
:   25-01-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * professió literària
    * condició de la dona
    * dona
    * drets de la dona
    * legislació

ORDE 2/2016, de 25 de gener, de la Vicepresidència i Conselleria d'Igualtat i Polítiques Inclusives, per la qual s'establixen les bases reguladores del Premi Literari de Narrativa de Dones. [2016/547]  
PREÀMBUL  
  
Per a regular i fer efectiu el principi d'igualtat entre dones i hòmens a la Comunitat Valenciana, els Corts van aprovar la Llei 9/2003, de 2 d'abril, de la Generalitat, per a la Igualtat entre dones i hòmens.  
  
La Direcció General de l'Institut Valencià de les Dones i per la Igualtat de Gènere, de la Conselleria d'Igualtat i Polítiques Inclusives és l'òrgan directiu a què, segons el Decret 103/2015, de 7 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon, entre altres funcions, les relatives a la promoció i execució de mesures per a fer efectiu el dret a la igualtat de tracte i d'oportunitats entre dones i hòmens.  
  
L'Estatut establix el principi d'igualtat entre dones i hòmens en els articles 10.3 i 4 i en l'article 11 i en l'article 49.1.26 atribuïx la competència exclusiva a la Generalitat en matèria de promoció de la dona.  
  
A fi de promoure i incentivar el paper de les dones en la societat i atesa la històrica consideració cultural i social que ha situat el gènere femení en un clar desavantatge, sobretot quant a les seues oportunitats educacionals i laborals, la Direcció General de l'Institut Valencià de les Dones i per la Igualtat de Gènere inclou en la seua programació anual una sèrie d'activitats, entre les quals destaca un concurs de narrativa per a fomentar la seua creativitat literària i donar-li una via d'expressió, dirigit a dones residents a la Comunitat Valenciana.  
  
En virtut de les competències conferides pel Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i la Conselleria d'Igualtat i Polítiques Inclusives, i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de l'Institut Valencià de les Dones i per la Igualtat de Gènere, oït el Consell Jurídic Consultiu,  
  
  
ORDENE  
  
Article 1. Objecte  
L'objecte d'aquesta ordre és establir les bases reguladores que regiran la concessió del Premi Literari de Narrativa de Dones, la finalitat del qual és fomentar la creativitat literària de les dones i facilitar-los una via d'expressió.  
  
Article 2. Procediment de concessió  
El procediment de concessió del premi es tramitarà en règim de concurrència competitiva i s'iniciarà d'ofici per mitjà de convocatòria aprovada per resolució de la persona titular de la conselleria amb competències en dones i igualtat de gènere.  
  
Article 3. Participants  
Podrà participar en les convocatòries corresponents, d'acord amb el que s'hi determine, qualsevol dona que siga major d'edat i resident a la Comunitat Valenciana.  
  
Article 4. Premis  
1. Es concedirà un primer premi i dos accèssits. Quan es presenten obres per autores pertanyents a associacions de dones un dels accèssit recaurà necessàriament sobre una d'aquestes autores.  
2. La dotació dels premis s'establirà en cada convocatòria. En tot cas, la quantia del premi no podrà ser inferior al 50 % de la quantia total prevista en cada convocatòria, i l'import restant es distribuirà entre els accèssits en quanties idèntiques. No podran concedir-se premis en quantia superior al crèdit disponible en l'aplicació pressupostària de l'exercici en què es realitze la convocatòria corresponent.  
  
3. Es podran concedir mencions especials, sense dotació econòmica, si la qualitat de les obres presentades i no premiades ho meresqueren, a consideració del jurat.  
4. El lliurament dels premis podrà realitzar-se en un acte públic organitzat per la direcció general amb competències en dones i igualtat de gènere.  
5. De conformitat amb el que establix l'article 22.2 de la Llei 6/2015, de 2 d'abril, de reconeixement, protecció i promoció de les senyes d'identitat del poble valencià, un supòsit de pèrdua del dret al cobrament del premi, així com el seu reintegrament, serà que aquest siga destinat a la realització d'una activitat o al compliment d'una finalitat que manifestament suposen un greuge o menyspreu cap els senyals d'identitat del poble valencià.  
  
Article 5. Condicions tècniques de les obres  
1. Les obres hauran de ser originals i inèdites en tota la seua extensió.  
2. Els treballs podran estar escrits, indistintament, en valencià o en castellà.  
3. Les obres es presentaran mecanografiades, amb lletra tipus Times New Roman o Arial de grandària 12 i amb interlineat doble i impreses en paper grandària DIN A4 per una sola cara.  
4. Els treballs tindran una extensió mínima de 4 pàgines i màxima de 12 pàgines.  
5. El tema serà lliure.  
6. Quedaran exclosos aquells treballs l'autora dels quals, contingut o presentació no s'ajuste als requisits previstos en aquesta orde.  
  
Article 6. Presentació de sol·licitud, obres i documentació  
1. Cada relat que es presente s'entregarà en un sobre gran, en el qual s'indicarà únicament el títol i, en el cas que la seua autora pertanga a una associació de dones, figurarà també la paraula ASSOCIACIÓ. En el sobre s'inclouran 5 còpies, cadascuna precedida per una pàgina amb el títol i sense cap identificació de l'autora, i que no serà tinguda en compte per al còmput de l'extensió del treball.  
2. Cadascuna de les obres que es presenten anirà acompanyada del model de sol·licitud contingut en cada convocatòria degudament emplenat, expressant l'acceptació de les presents bases.  
3. A la sol·licitud s'adjuntarà:  
a) Autorització expressa a l'òrgan convocant, que es farà constar en la sol·licitud, perquè aquest comprove les dades d'identitat de la sol·licitant per mitjà del Sistema de Verificació de Dades d'Identitat, segons establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
No obstant això, si de la comprovació efectuada resulta alguna discordança amb les dades facilitades en la sol·licitud, la persona que instruïsca el procediment queda facultat per a realitzar les actuacions procedents per a aclarir-la.  
Si la sol·licitant no presta el seu consentiment, haurà d'aportar còpia compulsada o autentificada del document nacional d'identitat, passaport o número d'identificació d'estranger, segons siga procedent.  
b) Autorització expressa a l'òrgan convocant, que es farà constar en la sol·licitud, perquè aquest comprove les dades de domicili i residència de la sol·licitant per mitjà del Sistema de Verificació de Dades de Residència, segons establix el Decret 165/2010, de 8 d'octubre, del Consell.  
  
No obstant això, si la persona interessada no presta el seu consentiment, ha modificat el seu empadronament en els dos últims mesos, o si el domicili no consta en el Sistema de Verificació de Dades de Residència o el que hi figura és diferent del facilitat, hauran d'aportar original, còpia compulsada o autentificada del certificat del seu empadronament.  
c) Autorització expressa a l'òrgan convocant, que es farà constar en la sol·licitud, perquè aquest obtinga, de forma directa, l'acreditació, per mitjans telemàtics, de trobar-se al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat i Tresoreria General de la Seguretat Social previstes en els articles 17 i 18 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.  
No obstant això, si la sol·licitant no presta la seua autorització, haurà d'aportar certificats positius expedits per l'AEAT, per la conselleria amb competències en Hisenda i per la Tresoreria General de la Seguretat Social, expressius de trobar-se al corrent en el compliment de les obligacions fiscals i amb la Seguretat Social  
d) Declaració responsable que no està incursa en cap de les prohibicions per a obtindre la condició de beneficiària de subvencions públiques, previstes en l'article 13 de la Llei 38/2003, de 17 de novembre, General de Subvencions, i de trobar-se al corrent del compliment de les obligacions de reintegrament de subvencions que, si és el cas, se li hagueren exigit, segons el model que s'establisca en la convocatòria.  
  
e) Qualsevol altra documentació, que en funció de l'especificitat de la convocatòria, fóra requerida.  
4. En el cas que l'autora pertanga a una associació de dones, haurà d'aportar un certificat, subscrit per la secretària d'aquesta en què faça constar la dita pertinença.  
  
Article 7. Termini i lloc de presentació de sol·licituds  
1. El termini de presentació començarà l'endemà de la publicació de la resolució de convocatòria en el Diari Oficial de la Comunitat Valenciana i finalitzarà en la data que s'hi indique.  
2. Els relats i la documentació que els acompanya es presentaran, preferentment, en el Registre general de la conselleria amb competències en dones i igualtat de gènere o en el de les seus territorials d'Alacant o Castelló de la Plana, o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 8. Òrgans competents per a la tramitació i resolució del procediment  
1. La direcció general amb competències en dones i igualtat de gènere serà l'òrgan competent per a tramitar la convocatòria.  
2. La competència per a resoldre la convocatòria correspon a la persona titular de la conselleria amb competències en dones i igualtat de gènere o de l'òrgan en qui es delegue aquesta competència.  
3. En cada convocatòria es determinarà la constitució d'un jurat que examinarà els treballs presentats, la composició i funcionament dels quals es detallen a continuació.  
4. El jurat serà nomenat i presidit per la persona titular de la direcció general amb competències en dones i igualtat de gènere, o persona que designe per a substituir-la, i estarà integrat, a més, per almenys quatre vocalies, designades per la direcció general amb competències en dones i igualtat de gènere, entre persones relacionades amb el món cultural, preferentment amb titulació universitària en Ciències de la Informació i/o de la Comunicació, escriptors, escriptores, crítiques i crítics literaris, etc. Un tècnic o tècnica de la direcció general amb competències en dones i igualtat de gènere, designat pel seu titular, exercirà la secretaria del jurat, que actuarà amb veu i sense vot.  
La identitat de les persones que componen el jurat es farà pública en la pàgina web de la direcció general amb competències en dones i igualtat de gènere, amb anterioritat a l'expiració del termini de presentació de sol·licituds que figure en cada convocatòria.  
5. En la valoració de les obres presentades el jurat tindrà en compte:  
  
a) La qualitat literària.  
b) La coherència narrativa.  
c) La defensa de valors no discriminatoris ni sexistes i la ruptura d'estereotips masculins i femenins tradicionals.  
6. El jurat queda facultat per a resoldre qualsevol incidència que puga presentar-se en el transcurs de les deliberacions i la decisió és inapel·lable, i s'adoptarà per majoria simple.  
7. El jurat podrà proposar deixar desert qualsevol dels premis mitjançant un acord motivat i no en podrà recaure en la mateixa persona més d'un.  
8. L'acta reflectirà, motivadament, el primer premi, els dos accèssits i, si és el cas, les mencions especials que s'atorguen a les obres presentades, així com quan es propose deixar desert algun dels premis.  
9. El jurat elevarà proposta de resolució a la persona competent per a resoldre, que serà vinculant per a aquesta.  
10. Amb caràcter previ a la resolució del procediment de concessió, l'òrgan instructor emetrà un informe en què conste que, de la informació que es troba en el seu poder, es desprén que les persones beneficiàries complixen tots els requisits necessaris per a accedir-hi, establits en els articles 165.2, apartat e i 164, apartat f de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
11. La resolució de cada convocatòria, així com la seua notificació, tindrà lloc en el termini màxim de 6 mesos des de la data de la seua publicació. Així mateix, la resolució es farà pública en la pàgina web de la direcció general amb competències en dones i igualtat de gènere i en el Diari Oficial de la Comunitat Valenciana, posarà fi a la via administrativa i podrà ser objecte de recurs potestativament en reposició o bé caldrà plantejar directament recurs contenciós administratiu segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 9. Drets sobre les obres  
1. Els treballs premiats en cada convocatòria seran cedits per les seues autores a la direcció general amb competències en dones i igualtat de gènere, la qual es reserva el dret de divulgar-los o difondre'ls públicament i reproduir-los, en part o en la seua totalitat, sense que per això les autores, a les quals es reconeix la propietat intel·lectual de les seues obres, meriten cap dret.  
2. La participació en la convocatòria implica la dita cessió, sense necessitat d'autorització posterior.  
3. No es tornaran a les autores les obres presentades.  
  
Article 10. Incompatibilitat amb altres premis i ajudes  
La concurrència a la convocatòria del Premi Literari de Narrativa de Dones és incompatible amb l'obtenció d'altres premis o ajudes pel mateix projecte.  
  
Article 11. No-subjecció a polítiques de competència  
Els premis regulats per mitjà d'aquesta ordre no necessiten la seua notificació a la Comissió Europea, per no ajustar-se al que exigix en l'article 107.1 del Tractat de Funcionament de la Unió Europea, atés que per la seua naturalesa, àmbit local d'actuació i limitat pressupost no suposen un falsejament de la competència que afecte els intercanvis comercials entre estats membres.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que establix aquesta ordre.  
  
DISPOSICIONS FINALS  
  
Primera. Autorització  
Se autoritza la direcció general amb competències en dones i igualtat de gènere perquè, en l'àmbit de les seues competències, adopten les mesures necessàries per al desplegament i aplicació d'aquesta ordre.  
  
Segona. Vigència  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 25 de gener de 2016  
  
La vicepresidenta i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI